Forslag til RÅDETS AFGØRELSE om undertegnelse på Fællesskabets vegne af protokollen om gennemførelse af Alpe-konventionen på transportområdet - (transportprotokollen)

(forelagt af Kommissionen)

BEGRUNDELSE

Rådet bemyndigede den 14. maj 1991 Kommissionen til på Fællesskabets vegne i samråd med medlemsstaterne at deltage i forhandlingerne om Alpe-konventionen (rammekonventionen) og de dertil hørende protokoller. Dette omfattede også en protokol om gennemførelse af Alpe-konventionen på transportområdet (transportprotokollen).

Et af målene for Fællesskabets politik på transportområdet er at fremme foranstaltninger til løsning af regionale og europæiske problemer, der er til hinder for en bæredygtig mobilitet på transportområdet, og som indebærer risici for miljøet. Foranstaltninger, der træffes som led i transportpolitikken, har faktisk en stor indvirkning på den økonomiske vækst, befolkningerne sociale velfærd og miljøet.

Ved afgørelse 96/191/EF [1] indgik Fællesskabet konventionen om beskyttelse af Alperne (Alpe-konventionen). I 1993 indledte de kontraherende parter i henhold til Alpe-konventionens artikel 2, stk. 2 og 3, forhandlinger med henblik på at fastlægge nærmere gennemførelsesbestemmelser i en protokol om transport. Forhandlingerne mundede ud i enstemmig vedtagelse af transportprotokollen på det sekstende møde i Det Stående Udvalg under Alpe-konventionen den 24-26. marts 2000 i Schweiz.

[1] EFT L 61 af 12.3.1996, s. 31.

De kontraherende parter er Forbundsrepublikken Tyskland, Den Franske Republik, Den Italienske Republik, Fyrstendømmet Liechtenstein, Fyrstendømmet Monaco, Republikken Østrig, Det Schweiziske Edsforbund, Republikken Slovenien og Det Europæiske Fællesskab.

Transportprotokollen gælder for alle transportformer og fastlægger i henhold til Alpe-konventionens artikel 2 en ramme, som tager sigte på at sikre bæredygtig mobilitet og beskyttelse af miljøet i Alpeområdet på grundlag af forsigtigheds-, forebyggelses- og forureneren betaler-princippet.

Protokollen omfatter et sæt principper og foranstaltninger, der tager sigte på at regulere trafikken i Alperne, således at der samtidig sikres bæredygtig transport og høje sikkerheds- og miljøstandarder. Afgørelsen om undertegnelsen af protokollen bør derfor baseres på traktatens artikel 71 sammenholdt med artikel 300, stk. 2, første afsnit, første punktum.

Formålet med transportprotokollen er generelt: at reducere den belastning og de risici, som transport i og på tværs af Alpeområdet indebærer, bl.a. ved at trafikken, især godstransporten, i højere grad omlægges til jernbanetransport, navnlig på grundlag af passende infrastrukturer og gennem incitamenter, der er i overensstemmelse med markedsprincipperne, at sikre trafikken i og på tværs af Alpeområdet til økonomisk bæredygtige omkostninger ved at øge transportsystemernes effektivitet og fremme de for naturressourcerne mest miljøskånsomme transportformer og at sikre lige konkurrencevilkår mellem transportformerne.

Protokollen blev åbnet for de kontraherende parters undertegnelse i forbindelse med Alpe-konventionens ministermøde, der fandt sted i Luzern den 30. og 31. oktober 2000, og derefter har den kunnet undertegnes hos Republikken Østrig, der fungerer som depositar.

Ifølge Kommissionen vil Det Europæiske Fællesskab ved at undertegne protokollen om gennemførelse af Alpe-konventionen på transportområdet give alle parterne et vigtigt politisk signal om, at undertegnelse og ratifikation af protokollen bør være en absolut prioritet.

Der er overvejende tale om fællesskabskompetence. I forbindelse med princippet om enhed i Fællesskabets internationale repræsentation taler dette til fordel for samtidig undertegnelse og endelige deponering af de respektive ratificerings- eller godkendelsesinstrumenter, så vidt muligt, af Fællesskabet og dets medlemsstater.

Kommissionen anmoder derfor Rådet om at bemyndige formanden til at udpege de personer, der beføjes til, på Fællesskabets vegne, at undertegne protokollen om gennemførelse af Alpe-konventionen på transportområdet, og give dem de nødvendige beføjelser hertil.

Ud fra ovenstående betragtninger agter Fællesskabet at undertegne protokollen om gennemførelse af Alpe-konventionen på transportområdet (transportprotokollen).

2001/0017 (ACC)

Forslag til RÅDETS AFGØRELSE om undertegnelse på Fællesskabets vegne af protokollen om gennemførelse af Alpe-konventionen på transportområdet - (transportprotokollen)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71 sammenholdt med artikel 300, stk. 2, første afsnit, første punktum,

under henvisning til forslag fra Kommissionen [2], og

[2] EFT

ud fra følgende betragtninger:

(1) Et af målene for Fællesskabets transportpolitik er at fremme foranstaltninger til løsning af regionale og europæiske problemer, der er til hinder for en bæredygtig mobilitet på transportområdet, og som indebærer risici for miljøet.

(2) Rådet bemyndigede den 14. maj 1991 Kommissionen til på Fællesskabets vegne i samråd med medlemsstaterne at deltage i forhandlingerne om Alpe-konventionen (rammekonventionen) og de dertil hørende protokoller.

(3) Ved afgørelse 96/191/EF [3] indgik Fællesskabet konventionen om beskyttelse af Alperne (Alpe-konventionen).

[3] EFT L 61 af 12.3.1996, s. 31.

(4) På det sekstende møde i Det Stående Udvalg under Alpe-konventionen, der fandt sted den 24.-26. marts 2000 i Schweiz, blev der i henhold til artikel 2, stk. 2 og 3, i Alpe-konventionen vedtaget en transportprotokol.

(5) Transportprotokollen gælder for alle transportformer og fastlægger en ramme, som tager sigte på at sikre bæredygtig mobilitet og beskyttelse af miljøet i Alpeområdet på grundlag af forsigtigheds-, forebyggelses- og forureneren betaler-princippet.

(6) I henhold til transportprotokollens artikel 24 blev protokollen åbnet for de kontraherende parters undertegnelse i forbindelse med Alpe-konventionens ministermøde, der fandt sted i Luzern den 30. og 31. oktober 2000, og derefter har den kunnet undertegnes hos Republikken Østrig, der fungerer som depositar.

(7) Der er overvejende tale om Fællesskabskompetence, hvilket i forbindelse med princippet om enhed i Fællesskabets internationale repræsentation taler til fordel for samtidig undertegnelse og endelige deponering af de respektive ratificerings- eller godkendelsesinstrumenter, så vidt muligt, af Fællesskabet og dets medlemsstater.

(8) Det er hensigtsmæssigt, at protokollen om gennemførelse af Alpe-konventionen på transportområdet (transportprotokollen) undertegnes på Fællesskabets vegne med forbehold af efterfølgende indgåelse -

TRUFFET FØLGENDE AFGØRELSE:

Eneste Artikel

Rådets formand bemyndiges herved til at udpege den eller de personer, der beføjes til på Fællesskabets vegne at undertegne protokollen om gennemførelse af Alpe-konventionen på transportområdet (transportprotokollen), med forbehold af efterfølgende indgåelse, og at give dem de hertil nødvendige beføjelser.

Udfærdiget i Bruxelles, den .[...]

På Rådets vegne

Formand

[...]